আয়েশা তাকিয়া জবাব দিলেন। জনপ্রিয় মার্কিন বারলেস্ক ডান্সার ডিটা ভন টিস’র ‘বাণী’ কোট করে! বললেন, ‘তুমি পৃথিবীর সবচেয়ে টসটসে, রসাল পিচফল হতেই পারো। কিন্তু এটাও সত্যি, যে পৃথিবীতে এমন কেউ না কেউ থাকবেই যার পিচফলটা পছন্দ নয়’!
 শুক্রবার সোশ্যাল মিডিয়ায় একটা ছবি পোস্ট করেছিলেন অভিনেত্রী। সেখানে তাঁর ফোলা ঠোঁট দেখে নেটিজেনদের মনে হয়েছিল, তিনি নির্ঘাত প্লাস্টিক সার্জারি করিয়েছেন। যথারীতি সোশ্যাল মিডিয়ায় শুরু হয়েছিল কানাঘুষো। কেউ কেউ বলেছিলেন, আয়েশাকে প্রিয়ঙ্কা চোপড়া এবং কেন্ডেল জেনার মিলিয়ে সংকর প্রজাতির কিছু মনে হচ্ছে! একটি রেস্তোরাঁর উদ্বোধনে স্বামী ফারহান আজমির সঙ্গে গিয়েছিলেন আয়েশা। সেখানে তোলা ছবিটাই ভাইরাল হয়। এর উত্তর ইনস্টাগ্রামে দিয়েছেন আয়েশা। বডি-শেমারদের পরোক্ষে কটাক্ষ করে এ-ও লেখেন, ‘জাজমেন্ট আর বুলিংয়ের দুনিয়ায় থাকি আমরা। কাজেই সেসবের ঊর্ধ্বে গিয়ে নিজেকে ভালবাসুন। নিজেকে নিয়ে গর্ব করুন’।